**Amserau a Thymhorau**

**Rhan 1 - o'r Adfent i Gyflwyniad Crist**

**Adran 3**

**Y Nadolig**

**Nodiadau**

*Ar gyfer heddiw’r bore
‘n faban bach
y ganwyd gwreiddyn Jesse
‘n faban bach;
y Cadarn ddaeth o Bosra,
y Deddfwr gynt ar Seina,
yr Iawn gaed ar Galfaria
‘n faban bach
yn sugno bron Marïa
‘n faban bach.*

(Eos Iâl, 1794-1862)

*Mae’r Nadolig yn cael ei ystyried y nesaf mewn pwysigrwydd at ddirgelwch y Pasg. Fodd bynnag, mae dirgelwch y Pasg yn fwy nag adeg bwysicaf blwyddyn yr eglwys oherwydd y mae hefyd yn rhoi ystyr i, ac yn dehongli, holl wyliau ein hamserau a’n tymhorau. Y Nadolig, felly, yw’r adeg pan welwn ac y dathlwn ddirgelwch Pasg yr Arglwydd yn llewyrchu trwy ddigwyddiadau’r ymgnawdoliad, genedigaeth a phlentyndod Iesu. Y plentyn a enir yw’r un sydd i achub ei bobl o’u pechodau, yr un sydd i ddod â thangnefedd i’r byd.*

*O eiliadau cyntaf genedigaeth Iesu, yn wir yn y digwyddiadau paratoadol cyn ei enedigaeth a hyd yn oed cyn ei genhedliad, gwelwn, yn y cnawd, gariad achubol Duw a gaiff ei lawn amlygu ar y groes. Adeg y Nadolig, nid digwyddiad hanesyddol neu ben-blwydd yn unig a ddathlwn, ond dirgelwch. Y dirgelwch a ddathlwn yw Dirgelwch yr Ymgnawdoliad, y Gair a ddaeth yn gnawd, Immanuel, ‘Duw gyda ni’, dynoliaeth gyflawn Iesu, o’i enedigaeth i’w farwolaeth, o’r crud i’r groes, o’r preseb i’r oruwch-ystafell, o ddillad baban i amdo, o ddinas plentyndod Dafydd ym Methlehem i eisteddfa’i orsedd a’i frenhiniaeth yn Ninas Jerwsalem, lle mae marwolaeth waredigol Crist, ei atgyfodiad, ei esgyniad a thywalltiad yr Ysbryd yn cwblhau ei waith achubol.*

*Uchafbwynt dathliad Nadolig yr Eglwys yw’r Cymun Bendigaid Cyntaf a gynhelir gan amlaf Ganol Nos ac y mae deunydd ar gyfer y gwasanaeth hwnnw wedi ei ddarparu yn Y Cymun Bendigaid (2004), y Colectau a Llithiadur Cyffredin Diwygiedig yr Eglwys yng Nghymru. Mae hefyd ddeunydd ychwanegol ac atodol ar ei gyfer sy’n cynnig gwahanol ddewisiadau o’r Ysgrythur, wedi ei ddarparu yma.*

*Gellir gadael Preseb a Choeden y Nadolig yn yr eglwys tan 2 Chwefror, Gŵyl Cyflwyniad yr Arglwydd, i bwysleisio helaethrwydd tymor y Nadolig, sy’n ymestyn am ddeugain niwrnod llawn gan ddechrau ar Ddydd Nadolig, cyrraedd trobwynt ar Ŵyl yr Ystwyll ac yna’n parhau hyd at Ŵyl y Cyflwyniad. Ar Ŵyl yr Ystwyll gellir symud ffigyrau’r bugeiliaid a rhoi ffigyrau’r doethion yn eu lle.*

*Darperir yma amrywiaeth o wasanaethau i ddathlu tymor y Nadolig a deunydd litwrgaidd ychwanegol, gan gynnwys Gwasanaeth Cristingl, Naw Llith a Charol, Bendithio’r Preseb a’r Goeden Nadolig. Mae yma hefyd ddeunydd ychwanegol y gellir ei ddefnyddio drwy gydol tymor y Nadolig ac y gellir ei gyfuno ag amrywiol ddathliadau.*

Gweinyddu’r Cymun Bendigaid

adeg y Nadolig

***Bendithio’r Preseb***

*Gellir bendithio’r Preseb (os nad yw wedi’i fendithio mewn gwasanaeth cynharach) ar ddechrau’r Cymun Bendigaid. Gweler yr awgrymiadau a ffurfiau ar y fendith ar dudalen 8.*

***Cyfarchiad***

*Naill ai’r cyfarchiad o Gymun Bendigaid 2004 neu’r canlynol:*

Goleuni Crist, ein tangnefedd a’n hiachawdwriaeth, fyddo gyda chwi oll.

**A hefyd gyda thi.**

***Gweddïau o edifeirwch***

*Rhagarweiniad i’r Gyffes*

Gan droi at Grist, y Goleuni,

sydd wedi gwasgaru tywyllwch ein byd,

gadewch i ni lawenhau yn ei allu i achub.

*Naill ai gellir defnyddio’r brawddegau canlynol o Gymun Bendigaid 2004:*

Arglwydd Iesu, y Duw cadarn, Tywysog tangnefedd,

Arglwydd, trugarha.

**Arglwydd, trugarha.**

Arglwydd Iesu, Mab Duw a Mab Mair,

Crist, trugarha.

**Crist, trugarha.**

Arglwydd Iesu, y Gair a wnaed yn gnawd, gogoniant y Tad,

Arglwydd, trugarha.

**Arglwydd, trugarha.**

*Neu:*

Arglwydd Iesu, ti yw Gair tragwyddol Duw,

cenedledig gan y Tad cyn yr holl oesoedd.

Arglwydd, trugarha. **Arglwydd, trugarha.**

Arglwydd Iesu, gwelsom dy ogoniant,

dy ogoniant fel unig Fab yn dod oddi wrth y Tad.

Crist, trugarha. **Crist, trugarha.**

Arglwydd Iesu, o’th gyflawnder di yr ydym ni oll

wedi derbyn gras ar ben gras.

Arglwydd, trugarha. **Arglwydd, trugarha.**

*Cenir y Gloria*

***Croesawu’r Efengyl***

*Priod I*

Alelwia, alelwia!

Yr wyf yn cyhoeddi i chwi y newydd da am lawenydd mawr:

ganwyd i ni heddiw Waredwr, Crist yr Arglwydd.

Alelwia!

*Priod II*

Alelwia, alelwia!

Gogoniant yn y goruchaf i Dduw

ac ar y ddaear tangnefedd ymhlith y rhai sydd wrth ei fodd.

Alelwia!

*Priod III*

Alelwia, alelwia!

Daeth y Gair yn gnawd a phreswylio yn ein plith;

gwelsom ei ogoniant ef,

ei ogoniant fel unig Fab yn dod oddi wrth y Tad.

Alelwia!

***Ymbiliau***

*Gellir defnyddio’r Ymbiliau canlynol neu rai eraill addas*

**Set I**

*Gwahoddiad i weddïo*

(Ar y noson hon / ar y dydd sanctaidd hwn) tra’n dathlu’r enedigaeth a ddaw â gras ac iachawdwriaeth i bawb, gadewch i ni osod gerbron Duw ein hanghenion ni a rhai’r holl fyd.

*Deisyfiadau*

Dros yr eglwys yma a thrwy’r holl fyd (yn enwedig *E*. ein hesgob), y bydd i’n haddoliad a’n moliant roi gogoniant i Dduw, a’n tystiolaeth a’n gweinidogaeth hyrwyddo heddwch ar y ddaear, gweddïwn:

Gogoniant yn y goruchaf i Dduw,

**a thangnefedd i’w bobl ar y ddaear.**

Dros bobl o bob llwyth a chenedl, y bydd dathlu genedigaeth Tywysog Tangnefedd yn cynyddu eu llawenydd ac yn symbylu genedigaeth newydd o gyfiawnder a thegwch, gweddïwn: **A**.

Dros y rhai sy’n rhodio yn nhywyllwch anobaith a chysgod anghyfiawnder, y bydd gallu Duw a ffydd ei bobl sanctaidd yn dryllio gwialen gorthrwm ac yn codi iau beichiau bywyd, gweddïwn: **A**.

Dros ffoaduriaid a cheiswyr lloches, dros y rhai sy’n ddigartref, a rhieni sy’n ymdrechu ar eu pennau eu hunain, y gwelwn ynddynt ddarlun o Mair a Joseff, a chanfod wyneb Crist, gweddïwn: **A**.

Dros deulu a chyfeillion pell ac agos, dros y rhai sydd mewn ysbytai neu’n gaeth i’w cartrefi a’r rhai sy’n glaf: y bydd y newyddion da o lawenydd mawr sy’n llenwi ein bywydau yn llonni calonnau'r holl bobl, gweddïwn: **A**.

Drosom ein hunain, y byddwn trwy ras Crist yn ymwrthod â phob peth nad yw’n arwain at Dduw ac y byddwn, trwy fyw bywydau da a sanctaidd, yn dwyn tystiolaeth i’n gobaith am ddyfodiad gogoneddus ein Gwaredwr, gweddïwn: **A**.

Dros y rhai a fu farw yng Nghrist: y bydd y Gwaredwr yr hiraethent am ei ddyfodiad yn eu llonni â gweledigaeth o ogoniant y nefoedd, gweddïwn: **A**.

Mewn distawrwydd a thangnefedd, gadewch i ni offrymu ein gweddïau ni ein hunain i Dduw ein Tad cariadlon.

*Gweddi i gloi*

Gogoniant i ti, Arglwydd Dduw! Yng ngenedigaeth dy Fab ym Methlehem, deui â llawenydd a thangnefedd i’r byd. Bydded i bawb y bu i ni weddïo drostynt, ynghyd â holl bobl y byd, gael eu llenwi â llawenydd dy bresenoldeb a phrofi dy dangnefedd yn eu bywydau. Gofynnwn hyn drwy Grist ein Harglwydd. **Amen**.

*Set II*

*Gwahoddiad i weddïo*

Wrth i ni drysori popeth a ddigwyddodd a myfyrio ar Ddirgelwch genedigaeth Crist, galwn ar dosturi Duw a amlygodd ei gariad tuag at yr holl ddynoliaeth trwy Iesu Grist ein Gwaredwr.

*Deisyfiadau*

Llawenhawn yn neges yr angylion a’th foliannu di â chân nefol:

llanwer bywydau yr holl bobl â ffydd yng Nghrist.

**A**. O Dduw trugaredd a chariad:

**cyfod ein gobeithion i’r nefoedd.**

Brysiodd y bugeiliaid i weld y cwbl oedd wedi digwydd:

cyflawner dy addewidion ym mywydau’r rhai isel-radd . **A**.

Gwelsom dy Fab, sy’n arwydd o dangnefedd i bawb:

dyro i ni ddyheu am dy dangnefedd a charu dy deyrnas. **A**.

Gogoneddwn a moliannwn di am bopeth a glywsom ac a welsom:

gwna ni’n awyddus i rannu’r newyddion da am enedigaeth Crist. **A**.

Trysorwn ddirgelwch genedigaeth y Gwaredwr:

bydded i’n gweddïo a’n haddoli gyfodi ein calonnau a’n bywydau i’r nefoedd. **A**.

Canmolwn di am y cwbl a amlygir yn nhref Dafydd:

llanwer ein cartrefi a’n teuluoedd â goleuni Crist. **A**.

O Dduw ein Tad,

datguddir dy dosturi a’th gariad tuag at yr holl ddynolryw

yng ngenedigaeth dy Fab ym Methlehem.

Fel y mae nef a daear yn cydganu

bydded i’r neges a dderbyniwyd gan fugeiliaid isel-radd

gyfodi ein gobeithion i’r nefoedd,

fel y gallom osod ein gorwelion ar gyflawnder y bywyd tragwyddol;

trwy Iesu Grist ein Harglwydd. **Amen**.

*Neu*

Hollalluog Dduw, ein Tad,

fel y mae cri baban yn hollti distawrwydd y nos

bydded i’r un bach hwn gyflwyno addewid tangnefedd i’r holl bobl

a chyhoeddi iachawdwriaeth i’r sawl sy’n cynnig llety iddo ef sydd yn frenin yn oes oesoedd. **Amen**.

*Set III*

*Gwahoddiad i weddïo*

Fel y mae’r Nadolig yn llenwi’r ddaear â’r newyddion da am y Gair a wnaethpwyd yn gnawd,

bydded i’n gweddïau gofleidio anghenion holl blant Duw.

*Deisyfiadau*

Am weinidogaeth yr eglwys ledled y byd, y bydd i ni drwy’n gweithredoedd o gariad wasanaethu’r Gair a wnaethpwyd yn gnawd ac a drigodd yn ein plith ni, gweddïwn:

Fe wêl holl gyrrau’r ddaear:

**iachawdwriaeth ein Duw ni**.

Am ymdrechion rhyngwladol tuag at dangnefedd a sefydlogrwydd, y bydd yr holl genhedloedd yn croesawu’n llawen y rhai sy’n dwyn neges tangnefedd, gweddïwn ar yr Arglwydd. **A**.

Am y digartref, y di-waith, yr unig a’r amddifad a phawb sy’n cael y Nadolig yn amser anodd, y bydd Cristnogion yn dwyn iddynt oleuni a bywyd Crist, gweddïwn ar yr Arglwydd: **A**.

Am deuluoedd a adunir gan y tymor sanctaidd hwn, am gartrefi a siriolir gan blant, am galonnau a lenwir gan lawenydd cyfeillgarwch, y bydd pawb yn bendithio Duw sy’n ein cysuro a’n cynnal â rhoddion ei gariad, gweddïwn ar yr Arglwydd: **A**.

Am deuluoedd a adunir gan y tymor sanctaidd hwn, am gartrefi a siriolir gan blant, am galonnau a lenwir gan lawenydd cyfeillgarwch, y bydd pawb yn bendithio Duw sy’n ein cysuro a’n cynnal â rhoddion ei gariad, gweddïwn ar yr Arglwydd: **A**.

Am y cyfeillion a’r dieithriaid sy’n dod ynghyd yn un gymuned yn y lle hwn, y cawn weld a gwerthfawrogi ein gilydd yng Nghrist, goleuni disglair gogoniant Duw, gweddïwn ar yr Arglwydd: **A**.

[Am ein hanwyliaid ymadawedig a dderbyniodd Grist ac a gredodd ynddo, y bydd iddynt yn awr ei weld yn llawnder gogoniant y Tad, gweddïwn ar yr Arglwydd: **A**.]

Mewn distawrwydd a thangnefedd, offrymwn ein gweddïau ni ein hunain gerbron Duw ein Tad cariadlon.

*Gweddi i gloi*

Gogoniant i ti, Arglwydd Dduw!

Yng ngenedigaeth dy Fab ym Methlehem,

deui â llawenydd a thangnefedd i’r byd.

Bydded i bawb y bu i ni weddïo drostynt,

ynghyd â holl bobl y byd,

gael eu llenwi â llawenydd dy bresenoldeb

a phrofi dy dangnefedd yn eu bywydau.

Gofynnwn hyn drwy Grist ein Harglwydd. **Amen**.

***Rhaglith***

Heddiw gwawriodd goleuni newydd arnom.

Atseinia cân yr angylion drwy eangderau’r ffurfafen

gan gyhoeddi newyddion o lawenydd a thangnefedd

i bawb ar y ddaear;

oherwydd y mae Crist, dy Fab cyn yr holl oesoedd,

wedi ei eni i’r byd hwn.

Ef yw’r un sydd yn adfer ein hurddas,

yn cyfoethogi ein gwerth

ac yn estyn i ni’r rhodd o fywyd tragwyddol

oherwydd megis y preswyliodd ef yn ein plith ni

felly hefyd y gallom ninnau drigo yn dy lawenydd di am byth.

***Rhagarweiniad i Weddi’r Arglwydd***

Gan lawenhau ym mhresenoldeb Duw yma yn ein plith,

fel y dysgodd ein Hiachawdwr ni, felly gweddïwn:

***Y Fendith a’r Gollwng***

Bydded i Grist, a gasglodd yn un bopeth daearol a nefol, trwy gymryd ein cnawd ni, eich llenwi â’i lawenydd a’i dangnefedd...

*Neu*

Bydded i Grist Fab Duw, a aned o Fair, eich llenwi â’i ras fel yr ymddiriedoch yn ei addewidion ac ufuddhau i’w ewyllys…

*Neu*

Bydded i Dduw y Tad,

sy’n teyrnasu yn y goruchelder,

estyn i chwi ras a gwirionedd y Gair a wnaethpwyd yn gnawd. **Amen**.

Bydded i Grist, Fab Duw, a aned o Fair,

eich llenwi â’i ras

i ymddiried yn ei addewidion ac ufuddhau i’w ewyllys. **Amen**.

Bydded i Dduw’r Ysbryd Glân,

a gysgododd Mair â nerth er mwyn iddi genhedlu,

breswylio yn eich calonnau chwithau mewn cariad. **Amen**.

A bendith …

*Naill ai*:

Gan lawenhau yn Immanuel, Duw-gyda-ni,

ewch mewn tangnefedd i garu a gwasanaethu’r Arglwydd.

**Yn enw Crist. Amen.**

*Neu*:

Gan lawenhau yn y Gair a wnaethpwyd yn gnawd

ewch mewn tangnefedd i garu a gwasanaethu’r Arglwydd.

**Yn enw Crist. Amen.**

Bendithio’r Goeden Nadolig

*Cymharol fodern yw’r arfer o ddefnyddio’r Goeden Nadolig ond gellir canfod ei dechreuadau yn nramâu dirgeledd a miragl y canol oesoedd a oedd yn portreadu Coeden Paradwys, ynghyd â’r goleuadau Nadolig neu’r gannwyll a oedd yn symboleiddio Crist, Goleuni’r Byd. Gellir bendithio’r Goeden Nadolig Ddydd Nadolig neu cyn hynny, yn ystod Litwrgi’r Gair, neu yn ystod y Foreol neu’r Hwyrol Weddi (yn dilyn cantigl yr Efengyl) neu yn ystod Cymun Bendigaid cyntaf y Nadolig. Gall aros yn yr eglwys tan yr Ystwyll neu tan ŵyl Cyflwyniad yr Arglwydd.*

Fy mrodyr a’m chwiorydd, ganed Iesu Grist ym Methlehem, tref Dafydd: diwalla ei enedigaeth ein hiraethu, llanwa ein calonnau â llawenydd a rhydd lewyrch i’n meddyliau. Bydded i’r goeden hon ein cynorthwyo i groesawu Crist i’n plith; bydded i’w goleuni mwyn ein harwain at y goleuni perffaith.

O Dduw ein Tad,

molwn di am oleuni’r greadigaeth:

am yr haul sy’n codi i’r entrychion ac yn cynhesu’r ddaear

a’r lleuad a’r sêr sy’n sirioli’r nos dywyllaf.

Molwn di am Iesu Grist dy Fab:

Goleuni’r Byd,

sy’n cynhesu ein calonnau,

yn rhoi llewyrch i’n meddyliau

a’n llenwi â rhyfeddod dy gariad.

Bendithia ni

wrth i ni oleuo’r goeden hon.

Bydded i’w goleuni siriol a’i llewyrch llon

fod yn arwydd o’r gorfoledd sy’n bywiogi ein calonnau.

Bydded i’r rhai sy’n cael pleser o’r goeden hon

ddod i brofi llawenydd ac iachawdwriaeth.

Gofynnwn hyn drwy Grist ein Harglwydd. **Amen**.

*Yna goleuir y canhwyllau a goleuadau’r goeden.*

Bendithio’r Preseb neu Olygfa’r Geni

*Gellir olrhain yr arfer o bortreadu golygfa geni Crist i Sant Francis o Assisi a luniodd y Preseb ar gyfer Noswyl Nadolig 1223. Fodd bynnag, mor gynnar â’r bedwaredd ganrif roedd golygfa’r geni wedi ei phortreadu ar furluniau, a oedd yn cynnwys nid yn unig yr hanesion am enedigaeth Crist ond hefyd eiriau’r proffwydi Eseia a Habacuc a ragfynegodd y byddai’r Meseia yn cael ei eni ymysg anifeiliaid mewn preseb.*

*Gall bendithio’r preseb ddigwydd ar Noswyl y Nadolig neu ar unrhyw achlysur arall priodol. Gellir hefyd ddefnyddio ac addasu’r gweddïau hyn ar gyfer bendithio golygfa’r geni yn y cartref.*

***Cyfarchiad***

Tangnefedd ein Harglwydd Iesu Grist,

Mab Duw a Mab Mair, a fo gyda chwi oll.

**A hefyd gyda thi.**

***Rhagarweiniad***

Gyfeillion annwyl, wrth i ni gyfarfod i ddathlu genedigaeth Crist, gweddïwn y bydd Duw yn bendithio’r preseb hwn, ac y bydd pawb sy’n addoli ei Fab, a anwyd o’r Forwyn Fair, yn dod i rannu ei fywyd yn y gogoniant.

*Naill ai*:

O Dad cariadlon,

pan oedd cwrs cyflym y nos ar ei hanner,

llamodd dy Air hollalluog o’th orsedd frenhinol yn y nef.

Draw yn ninas Dafydd Frenin,

ar orsedd bron Marïa,

atseinia ei gri i dywys ein calonnau a’n meddyliau

at lawenydd dy gariad tragwyddol.

Bendithia ni a phawb sy’n edrych ar y preseb hwn.

Â’n meddyliau’n llawn cyffro ar enedigaeth Crist

a’n calonnau’n cynhesu ar ei ddyfodiad,

bydded iddo gael ei eni ynom ni y dydd hwn.

Bydded i ni brofi rhyfeddod dy gariad

ac ysblander dy Air a wnaethpwyd yn gnawd,

yn nyfnder ein byw a’n bod.

Gofynnwn hyn drwy Grist ein Harglwydd. **Amen**.

*Neu:*

Trwy enedigaeth Crist dy Fab yn nhref Dafydd

amlygir dy gariad, O Dduw.

Ac yntau yn llewyrch cariad ei fam,

clodforir baban Bethlehem

fel yr Un sydd i ddwyn tangnefedd i bawb ar y ddaear.

Atseinia cân yr angylion drwy eangderau’r ffurfafen

a phrysura bugeiliaid

i weld y cwbl sydd wedi digwydd a’r cyfan a hysbyswyd iddynt.

Bendithia ni a phawb sy’n edrych ar y preseb hwn

fel y bydd ein calonnau yn llawenhau yng ngenedigaeth Crist.

Llanwer ni â rhyfeddod a pharchedig ofn

fel y byddwn yn gyforiog o gariad

a’n bywydau cyfan yn adleisio persain gân y nefoedd

Gweddïwn hyn drwy ein Harglwydd Iesu Grist dy Fab,

y Gair a wnaethpwyd yn gnawd,

sy’n byw ac yn teyrnasu gyda thi a’r Ysbryd Glân,

yn un Duw, yn oes oesoedd. **Amen**.

Gwasanaeth Bendithio’r Preseb

a Gwylnos y Nadolig yng nghyd-destun y Cymun Bendigaid

*Yn dilyn y Credo gellir cyflwyno a gosod ffigyrau’r preseb yng ngolygfa’r stabl. Gellir defnyddio’r geiriau canlynol (neu ganu carol neu gân addas).*

***Rhagarweiniad***

Gyfeillion annwyl, wrth i ni gyfarfod i ddathlu genedigaeth Crist, gweddïwn y bydd Duw yn bendithio’r preseb hwn, ac y bydd pawb sy’n addoli ei Fab, a anwyd o’r Forwyn Fair, yn dod i rannu ei fywyd yn y gogoniant.

***Ffigyrau’r gwartheg***

*‘Y mae’r ych yn adnabod y sawl a’i piau, a’r asyn breseb ei berchennog; ond nid yw Israel yn adnabod, ac nid yw fy mhobl yn deall.'* (Eseia 1:3)

Rhoddir Iesu i orwedd yn y cafn bwydo ymhlith yr anifeiliaid.

Bydded i’r holl bobl ddirnad ei bresenoldeb,

oherwydd ef yw Bara’r Bywyd sydd wedi dyfod i’r byd. **A**.

**A**. Gadewch i ni fynd i Fethlehem a gweld yr hyn sydd wedi digwydd

**y peth yr hysbysodd yr Arglwydd ni amdano.**

***Mair***

‘*Wele ferch ifanc yn feichiog, a phan esgor ar fab, fe’i geilw’n Immanuel*' (Eseia 7:14)

Mae poen genedigaeth Iesu yn troi yn llawenydd wrth i Fair ymhyfrydu yn y plentyn sy’n ei breichiau. Bydded i ninnau ymhyfrydu ym mhresenoldeb Iesu, yr Immanuel, Duw gyda ni, sy’n dod â thangnefedd i bawb ar y ddaear. **A**.

***Joseff***

*‘A phan ddeffrodd Joseff o’i gwsg, gwnaeth fel yr oedd yr angel wedi gorchymyn; a chymryd Mair yn wraig iddo.' (Mathew 1:24)*

Profir ffydd Joseff, ond erys yn gadarn a chariadlon. Y mae’n derbyn cynllun Duw ar gyfer y byd a chymer i’w ofal Fab Duw a Mab Mair.

Bydded i ni fod yn gariadus ac yn barod i dderbyn presenoldeb Iesu i’n bywydau. **A**.

***Bugeiliaid***

*Wedi i’r angylion fynd ymaith oddi wrthynt i’r nef, dechreuodd y bugeiliaid ddweud wrth ei gilydd, 'Gadewch i ni fynd i Fethlehem a gweld yr hyn sydd wedi digwydd, y peth yr hysbysodd yr Arglwydd ni amdano.'* (Luc 2:15)

Llawenychodd y bugeiliaid a brysio i’r lle y gorweddai Iesu, a chân yr angylion yn atseinio yn eu calonnau ac yn llenwi eu bywydau â goleuni a chariad.

Bydded i ni fynd ar frys i groesawu Crist â llawenydd fel y gallom, o weld ei ogoniant, gyhoeddi ag un llais, ‘Gogoniant yn y goruchaf i Dduw’ **A**.

***Iesu***

Croesawn di Arglwydd Iesu,

a aned o Fair yn nhref frenhinol Bethlehem.

Ti sy’n rhoi tangnefedd i bawb ar y ddaear,

ti yw Gwaredwr y byd,

meddyg y rhai toredig o galon,

gorfoledd pawb sy’n gobeithio yn Nuw.

Rhoddwn ogoniant i Dduw yn y goruchaf

a chyhoeddwn i’r holl bobl y newyddion da am dy enedigaeth

a’r llawenydd a ddaw o adnabod dy bresenoldeb yn ein plith,

oherwydd yr wyt ti yn Arglwydd yn oes oesoedd. **Amen**.

***Y Fendith***

*Gellir defnyddio un o’r gweddïau o’r adran flaenorol sydd ar gyfer Bendithio’r Preseb neu Olygfa’r Geni.*

***Ymbiliau***

*Gellir defnyddio’r canlynol neu weddïau eraill tebyg.*

*Gwahoddiad i Weddi*

Gan i ni ymgynnull ynghyd (i greu ac) i ymhyfrydu yn y preseb hwn, gweddïwn am fendith Duw arnom ni a phawb fydd yn syllu ar yr olygfa hon, fel y bydd ei ras achubol yn disgleirio yn ein bywydau ac yn ffagl i’r rhai sy’n dyheu am oleuni.

*Deisyfiadau*

Gweddïwn dros Eglwys Dduw: wrth i ni ddwyn i gof stori genedigaeth Iesu ym Methlehem bydded i’n calonnau gael eu llenwi â llawenydd a moliant.

**A**. Y dydd hwn bydd goleuni newydd yn llewyrchu ar y ddaear:

**Ganed yr Arglwydd er ein mwyn.**

Gweddïwn dros gymuned ein plwyf ni ein hunain: y bydd cariad Iesu yn preswylio yn ein calonnau fel y gallom droi at ein gilydd i annog a chefnogi. **A**.

Gweddïwn dros y byd yr ydym yn byw ynddo: y bydd yr holl bobl yn adnabod Crist a aned mewn distadledd, a folwyd yng nghân yr angylion ac a welwyd gan y bugeiliaid isel-radd. **A**.

Gweddïwn dros ein teuluoedd a’n cartrefi: y bydd Crist, a roddwyd i orwedd yn y preseb, yn preswylio gyda ni bob amser. **A**.

Gweddïwn dros bawb sy’n rhieni: y bydd cariad y Forwyn Fair Fendigaid a Sant Joseff yn ysbrydoli ac yn arwain pob un sydd â gofal plant. **A**.

Gweddïwn dros y rhai sydd wedi eu gwrthod: bydded i’r Eglwys estyn croeso i bawb sy’n dod yn enw’r Arglwydd a theimlo’r awydd i’w cynorthwyo i weld y cwbl a ddigwyddodd. **A**.

Gweddïwn dros y rhai nad oes ganddynt dŷ na chartref: am y digartref yn ein trefi a’n dinasoedd, am ffoaduriaid a’r rhai sy’n ceisio lloches mewn gwledydd tramor. **A**.

*Gweddi i gloi*

Dduw ein Tad, mae syllu ar dy Fab yn y gwely gwellt

yn dod â thangnefedd a llawenydd i bawb sy’n clywed cri’r un bach.

Gwrando’r gweddïau a offrymwn yn ei enw

a llanw’r byd â chariad,

oherwydd ef yw’r Arglwydd yn oes oesoedd. **Amen**.

*Mae’r Cymun Bendigaid yn parhau â’r tangnefedd.*

*Os na weinyddir y Cymun Bendigaid yna bydd y Litwrgi yn gorffen gyda Gweddi’r Arglwydd a ffurf briodol ar y fendith.*

Deunydd Ychwanegol

i’w ddefnyddio trwy gydol Tymor y Nadolig

*Gellir defnyddio’r gweddïau hyn ar gyfer defosiwn preifat neu gyhoeddus trwy gydol Tymor y Nadolig*

Hollalluog Dduw,

ganed dy Fab Iesu yn nhref Dafydd.

Ef yw’r Meseia a addawyd

sydd wedi dod i’r byd i ddwyn undod i’r holl greadigaeth

a chasglu’r holl ddynoliaeth i’th deyrnas o oleuni a thangnefedd.

Wrth i ni addoli gyda bugeiliaid tlawd,

adleisia cân yr angylion yn ein clustiau,

gan lenwi ein calonnau ag emynau o fawl.

Bydded i’n gweddi am dangnefedd ddwyn ffrwyth ym mywydau’r holl bobl

fel y bo’r byd cyfan yn atseinio dy gariad.

Gweddïwn hyn drwy yr un Iesu Grist ein Harglwydd. **Amen**.

Gogoniant i ti Arglwydd Dduw,

hollalluog Dduw a Thad,

rhoddwn ddiolch a moliant i ti am dy ogoniant

a llawenychwn yng ngenedigaeth dy Fab ymgnawdoledig.

Yn gorwedd mewn preseb mae’n cynnal y byd â’i gariad

ac yn ein porthi ni wrth roi ohono’i hun,

oherwydd ef yw Bara’r Bywyd, a ddaeth i lawr o’r nefoedd

i fyw ymhlith ei bobl.

Agor ein calonnau i’w adnabod yn ein bywydau

ac anfon ni allan i rannu’r newyddion da

am yr iachawdwriaeth y mae ef yn ei chynnig.

Gofynnwn hyn drwy’r un Iesu Grist ein Harglwydd. **Amen**.

Arglwydd Dduw,

yr wyt yn bendithio’r byd drwy roi dy Fab

sy’n llenwi popeth â goleuni a bywyd.

Wrth i ni lawenhau yn nirgelwch ei enedigaeth,

bydded i gân yr angylion ac addoliad y bugeiliaid,

ymgeledd Mair ac ymroddiad Joseff,

ddyfnhau cariad y Gwaredwr oddi mewn i ni

a’n cynorthwyo i ddirnad ei bresenoldeb yn ein bywydau,

oherwydd y mae ef yn Arglwydd yn oes oesoedd. **Amen**.

O Dduw a Thad Hollalluog,

llenwir tref Dafydd, y bugail-frenin isel-radd,

ag addewidion am enedigaeth y Meseia,

ac eto nid oes le yn y llety i’n Gwaredwr.

Pan fo llef yr un bach yn torri ar ddistawrwydd y nos dywyll,

y mae disgleirdeb ein Duw yn gwawrio ar draws y ddaear

gan lenwi’r negesyddion nefol â chaniadau llawen

wrth iddynt ddwyn newyddion o dangnefedd i fugeiliaid sy’n gwylio yn y nos.

Gan frysio o’u cartrefi yn y bryniau, gwelant eu Gwaredwr yn gorwedd ar wely o wellt

a thraethant mewn ffyrdd anhygoel am yr addewidion a gyflawnwyd.

Bydded i lawenydd a thangnefedd genedigaeth Iesu

oleuo’r tywyllwch sy’n bygwth y ddaear

a chasglu’r hen a’r ifanc ynghyd i ryfeddu at ddirgelwch ein Duw Ymgnawdoledig.

Bydded i’n cartref gael ei lenwi â phresenoldeb Iesu

gan ddarparu croeso twymgalon i’r un sy’n Frenin ac yn Fugail inni oll,

dy Fab Iesu Grist ein Harglwydd,

sy’n fyw ac yn teyrnasu gyda’r Ysbryd Glân,

un Duw yn oes oesoedd. **Amen**.

***Gweddïau i’w defnyddio gan blant***

Arglwydd Iesu,

diolch i ti am ddod i’r byd

a dangos i ni sut i fyw.

Gweddïwn dros holl blant y byd.

Helpa nhw i ddod o hyd i’w ffordd atat ti

a phrofi llawenydd a thangnefedd yn eu bywydau. **Amen**.

Arglwydd Iesu,

deuwn â’n bywydau i ti.

Helpa ni os gweli di’n dda i’th ddilyn

ac i rannu ag eraill y newyddion da

am dy enedigaeth ym Methlehem. **Amen**.

O Dduw ein Tad,

mae genedigaeth Iesu yn ein gwneud yn hapus.

Helpa ni i rannu ein hapusrwydd ag eraill

a byw fel dy blant di yn y byd.

Trwy Iesu Grist ein Harglwydd. **Amen**.

***Litani, yn seiliedig ar Ddoethineb Solomon 7:1-6***

‘Yr wyf finnau hefyd yn ddyn meidrol fel pawb arall,

o hil y dyn cyntaf a luniwyd o bridd y ddaear.’

**Arglwydd Iesu, Mab Adda a Mab Dafydd, trugarha wrthym.**

‘O fewn croth fy mam fe’m ffurfiwyd yn gnawd,

mewn deng mis wedi ceulo mewn gwaed.’

**Iesu, Mab Dafydd a Mab Mair, trugarha wrthym.**

‘Ac wedi fy ngeni anedlais innau yr awyr gyffredin,

a chwympo ar y ddaear sy’n derbyn pawb fel ei gilydd

ac fel pawb arall, sŵn crio a ddaeth gyntaf o’m genau.’

**Arglwydd Iesu, Mab Mair a Mab Duw, trugarha wrthym.**

‘Fe’m rhwymwyd a’m magu â phob gofal,

Ni chafodd yr un brenin ddechrau gwahanol i’w fywyd

Un ffordd i mewn i fywyd sydd i bawb, ac un ffordd allan.’

**Arglwydd Iesu, y Gair a ddaeth yn gnawd, gogoniant y Tad, trugarha wrthym**

'A dyma’r arwydd i chwi: cewch hyd i’r un bach wedi ei rwymo mewn dillad baban, ac yn gorwedd mewn preseb.' (Luc 2: 12)

**Gogoniant yn y goruchaf i Dduw**

**Ac ar y ddaear tangnefedd ymhlith y rhai sydd wrth ei fodd.**

***Litani yr Ymgnawdoliad (yn seiliedig ar Luc 1:26-38)***

'Anfonwyd yr angel Gabriel at wyryf o’r enw Mair.'

 **Bydded i mi yn ôl dy air di.**

‘Henffych well, tydi, yr un y rhoddodd Duw ei ffafr iddi! Y mae’r Arglwydd gyda thi.

**Bydded i mi yn ôl dy air di.**

'Byddi’n beichiogi ac yn esgor ar fab a gelwi ef yn Iesu.'

**Bydded i mi yn ôl dy air di.**

'Bydd ef yn fawr, a Mab y Goruchaf y gelwir ef ac ar ei deyrnas ni bydd diwedd.'

**Bydded i mi yn ôl dy air di.**

'Daw’r Ysbryd Glân arnat, a bydd nerth y Goruchaf yn dy gysgodi.'

**Bydded i mi yn ôl dy air di.**

'Gelwir y plentyn a genhedlir yn sanctaidd, Mab Duw.'

**Bydded i mi yn ôl dy air di.**

'Ni bydd dim yn amhosibl gyda Duw.'

**Bydded i mi yn ôl dy air di.**

'Dyma lawforwyn yr Arglwydd.'

**Bydded i mi yn ôl dy air di.**

Erfyniwn arnat, O Arglwydd,

dywallt dy ras yn ein calonnau

fel, megis y bu i ni wybod am ymgnawdoliad

dy Fab Iesu Grist

trwy neges angel,

y bydd i ni trwy ei groes a’i ddioddefaint

gael ein dwyn

i ogoniant ei atgyfodiad

trwy Iesu Grist ein Harglwydd,

i’r hwn gyda thi a’r Ysbryd Glân

y byddo’r holl anrhydedd a’r gogoniant,

yn awr ac am byth.

***Litani y Gair a ddaeth yn gnawd***

Yn y dechreuad creodd Duw y nefoedd a’r ddaear:

Yr oedd y ddaear yn afluniaidd a gwag, ac yr oedd tywyllwch ar wyneb y dyfnder

Dywedodd Duw ‘Bydded goleuni.’

**A bu goleuni.**

Dywedodd Duw, ‘Gwnawn ddyn ar ein delw, yn ôl ein llun ni.'

Ar ddelw Duw y creodd y ddynoliaeth, yn wryw ac yn fenyw y creodd hwy.

Dywedodd Duw ‘Bydded goleuni.’

**A bu goleuni.**

Yn y dechreuad yr oedd y Gair

Yr oedd y Gair gyda Duw, a Duw oedd y Gair.

Dywedodd Duw ‘Bydded goleuni.’

**A bu goleuni.**

Daeth pob peth i fod trwyddo ef.

Y mae’r goleuni yn llewyrchu yn y tywyllwch,

ac nid yw’r tywyllwch wedi ei drechu ef.

Dywedodd Duw ‘Bydded goleuni.’

**A bu goleuni.**

Y Gair oedd y gwir oleuni sy’n goleuo pawb.

Daeth ef i’r byd ac nid adnabu’r byd mohono.

Dywedodd Duw ‘Bydded goleuni.’

**A bu goleuni.**

Daeth y Gair yn gnawd a phreswylio yn ein plith, yn llawn gras a gwirionedd;

Gwelsom ei ogoniant fel unig Fab yn dod oddi wrth y Tad.

Dywedodd Duw ‘Bydded goleuni.’

**A bu goleuni.**

O Dduw Goleuni,

mae dy Air hollalluog yn llamu i lawr o’r nefoedd

i gymryd ein cnawd a byw ymhlith ei bobl.

Bydded i lewyrch ei ddyfodiad oleuo tywyllwch y ddaear

ac ennyn ynom ddyhead am ei bresenoldeb

fel y gallom, a ninnau’n llawn gras a gwirionedd, dy addoli,

yn un Duw, Tad, Mab ac Ysbryd Glân. **Amen**.

***‘Croesawn di, Arglwydd Iesu’***

Croesawn di, Arglwydd Iesu

gwir Oleuni’r byd.

1. **Gogonaint yn y goruchaf i Dduw ac ar y ddaear tangnefedd i’r rhai sydd wrth ei fodd.)**

Croesawn di, Arglwydd Iesu,

Addewid y Tad. **A**.

Croesawn di, Arglwydd Iesu,

y Gair a ddaeth yn gnawd. **A**.

Croesawn di, Arglwydd Iesu,

y Meseia a addawyd. **A**.

Croesawn di, Arglwydd Iesu,

Immanuel, Duw gyda ni. **A**.

Croesawn di, Arglwydd Iesu,

Gwaredwr a Brenin. **A**.

Croesawn di, Arglwydd Iesu,

Oen Duw sy’n dwyn ymaith bechodau’r byd. **A**.

Croesawn di, Arglwydd Iesu,

yr Un Sanctaidd. **A**.

Oherwydd ti yn unig sy’n Sanctaidd,

ti yn unig yw’r Arglwydd,

ti yn unig, O Grist,

gyda’r Ysbryd Glân,

sydd Oruchaf yng ngogoniant Duw Dad. **Amen.**

***‘Paid ag ofni’***

Gyfeillion annwyl, ar yr adeg hon datguddiodd Duw ei gynllun trwy anfon negesyddion nefol a llanwyd y rhai a gyfarchent ag anesmwythyd ac ofn. Felly gadewch i ni lawenhau ym mhresenoldeb achubol Iesu, ein Harglwydd a’n Duw. Daeth i breswylio yn ein plith fel Immanuel, ‘Duw gyda ni’. Mae’n bwrw allan ofn, yn dwyn i ni dangnefedd ac yn gwasgaru y rhai balch eu calon, fel y gallwn gydag angylion ac archangylion ymuno â’r lleisiau nefol i addoli Crist ein Duw.

‘Paid ag ofni, Sachareias, y mae dy ddeisyfiad wedi ei wrando. Bydd dy wraig Elisabeth yn esgor ar fab i ti, a gelwi ef Ioan. Fe gei lawenydd a gorfoledd... ac fe dry lawer o bobl Israel yn ôl at yr Arglwydd eu Duw.' (*Luc 1:13 -14, 1:16*)

Paid ag ofni:

**Y mae Duw gyda ni.**

‘Paid ag ofni, Mair, oherwydd cefaist ffafr gyda Duw. Byddi’n beichiogi yn dy groth ac yn esgor ar fab, a gelwi ef Iesu. Bydd hwn yn fawr, a Mab y Goruchaf y gelwir ef.' (*Luc 1:30 - 32b*)

Paid ag ofni:

**Y mae Duw gyda ni.**

Joseff fab Dafydd, paid ag ofni cymryd Mair yn wraig i ti, oherwydd y mae’r hyn a genhedlwyd ynddi yn deillio o’r Ysbryd Glân. Bydd yn esgor ar fab, a gelwi ef Iesu, am mai ef a wared ei bobl oddi wrth eu pechodau.' (*Mathew 1:20b -21*)

Paid ag ofni

**Y mae Duw gyda ni.**

Fugeiliaid! ‘Peidiwch ag ofni, oherwydd yr wyf yn cyhoeddi i chwi newydd da am lawenydd mawr a ddaw i’r holl bobl. Ganwyd i chwi heddiw yn nhref Dafydd, Waredwr, yr hwn yw’r Meseia, yr Arglwydd. (*Luc 2:10-11*)

Peidiwch ag ofni

**Y mae Duw gyda ni.**

Hollalluog Dduw a Thad,

unwyd y nefoedd a’r ddaear drwy enedigaeth Crist dy Fab.

Bydded i neges yr angylion atseinio ynom

a dwyn disgleirdeb i’n calonnau

fel yr elom ar frys i weld popeth yr wyt ti yn ei wneud yn y byd.

Tyrd â thangnefedd i bawb o’th bobl,

tawela ein hofnau,

cryfha ein ffydd fel y gallom ddilyn dy ffordd

a derbyn yn llawen dy gynllun i’r byd

yn nisglair wawr genedigaeth ein Hiachawdwr.

Gofynnwn hyn drwy yr un Iesu Grist ein Harglwydd. **Amen**.

***‘Tra’r oeddem yn brysur’***

Tra’r oeddem yn brysur yn llafurio ac yn gweithio

a gadael ein hôl ar y ddaear,

llithraist i’n presenoldeb

bron heb inni sylwi.

**A**. Bachgen a aned i ni

**Mab a roed i ni.**

Tra’r oeddem yn brysur yn ceisio pleserau bywyd

ac yn diystyru gweddi,

llithraist i’n presenoldeb

bron heb inni dy glywed. (**A**.)

Tra’r oeddem yn brysur yn tynnu ein bywydau bychain yn ddarnau

ac yn ymddieithrio oddi wrth gyfeillion a cheraint,

llithraist i’n presenoldeb

bron yn ddiarwybod inni. (**A**.)

Tra’r oeddem yn brysur yn chwilio uchod am arwyddion a rhyfeddodau

ac yn disgwyl am rywbeth dwyfol,

llithraist i’n presenoldeb

bron heb inni dy weld. (**A**.)

Tra’r oeddem yn brysur yn siarad am bethau crefyddol

a bod yn bwysig a phwerus,

llithraist i’n presenoldeb

bron heb inni dy adnabod. **A**.)

Tra’r oeddem yn brysur yn ceisio rhywbeth arall

ac yn crynhoi trysorau a chyfoeth,

llithraist i’n presenoldeb

bron heb inni dy geisio. (**A)**

O Dduw’r gwan a’r isel-radd,

Arglwydd y colledig a’r tlawd,

yr ydym wedi ein hudo gymaint gan bethau bydol

fel na roddwn sylw teilwng i’th bresenoldeb.

Symud y pethau sy’n ein rhwystro rhag gweld dy ogoniant,

a thyn ni’n nes atat ti ac at ein gilydd

fel y gallom, trwy fyfyrio ar dy Air a thrysori dy gariad,

adnabod yr Un a roddaist i ni,

a dirnad y gwirionedd am y plentyn sy’n gorwedd ym mreichiau Mair,

dy Fab Iesu Grist ein Harglwydd. **Amen**.

***Gweddi Ôl-Gymun***

O Dduw ein Tad,

yn gyforiog o ryfeddod a pharchedig ofn

buom yn gwledda wrth fwrdd dy Fab.

Ar ei enedigaeth ym Methlehem, fe’i osodwyd mewn cafn bwydo,

ond eto ef sy’n bwydo’r byd drwy roi ohono ef ei hun.

Bydded i’r rhoddion a dderbyniwyd gennym wrth ei fwrdd

ein nerthu a’n cynnal

fel, wedi’n llenwi â’r newyddion da am iachawdwriaeth a thangnefedd i’r holl ddaear,

y byddwn yn cyhoeddi ei bresenoldeb i’r holl ddynolryw

trwy fywydau a nodweddir gan sancteiddrwydd a chariad.

Gofynnwn hyn drwy Grist ein Harglwydd. **Amen.**

O Dduw ein Tad,

moliannwn di am bopeth a welsom ac a glywsom,

am bopeth a gawsom wrth fwrdd dy Fab.

Cryfha ni i rannu’r newydd da am ei enedigaeth

ac i lawenhau yn y gras sy’n ein gwneud yn gyd-etifeddion ag ef

fel y cawn edrych ymlaen mewn ffydd at gyflawnder y bywyd tragwyddol;

trwy yr un Iesu Grist ein Harglwydd. **Amen**.

Hollalluog Dduw,

gwawriodd y goleuni sy’n llewyrchu yn y tywyllwch ar ein bywydau,

gan wasgaru cysgodion y nos

a’n llenwi ni â’i ras a’i wirionedd.

Bydded i ni, sy’n gorfoleddu yn y Gair a ddaeth yn gnawd

ac sydd wedi ei groesawu i’n plith,

gyhoeddi newyddion da, bod yn negeswyr tangnefedd, a dwyn hapusrwydd i eraill.

Codwn ein lleisiau gyda’n gilydd a bloeddiwn yn llawen,

oherwydd yr ydym wedi gweld ein Brenin sy’n cysuro ei bobl

ac sy’n dwyn iachawdwriaeth i’r holl ddynolryw.

Trwy yr un Iesu Grist ein Harglwydd. **Amen**.

Gwasanaeth Carolau a Darlleniadau

ar gyfer y Nadolig

*Lluniwyd y Gwasanaeth Naw Llith a Charol yn gyntaf gan Edward Benson pan oedd yn Esgob Truro at ddefnydd ei gadeirlan. Cafodd ei symleiddio a’i gymhwyso ar gyfer ei ddefnyddio yng nghapel Coleg y Brenin, Caergrawnt ym 1918 gan y Deon, Eric Milner-White, a ysgrifennodd y Rhagarweiniad a’r Weddi o Wahoddiad a welir isod.*

*Gellir defnyddio gwersiglau ac atebion yr Hwyrol Weddi yma.*

***Rhagarweiniad I***

Anwyliaid yng Nghrist, bydded i ni’r Nadolig hwn ymhyfrydu unwaith eto yn neges yr angylion, a mynd yn ein calonnau a’n meddyliau hyd at Fethlehem a gweld y peth hwn a ddaeth i fod a’r Baban yn gorwedd mewn preseb. Felly gadewch i ni ddarllen a nodi yn yr Ysgrythur Lân stori bwriadau cariadlon Duw o ddyddiau cyntaf ein hanufudd-dod hyd at y brynedigaeth ogoneddus a sicrhawyd i ni gan y Plentyn Sanctaidd hwn.

Ond yn gyntaf, gweddïwn am angenrheidiau’r holl fyd; am dangnefedd ar y ddaear ac ewyllys da ymhlith ei holl bobl; am undod a brawdoliaeth o fewn yr Eglwys y daeth i’w hadeiladu, ac yn arbennig yn y ddinas hon [*y dref hon, y pentref hwn*] …ac esgobaeth…Ac oherwydd mai hyn uwchlaw popeth fyddai’n llawenhau ei galon, gadewch i ni gofio, yn ei enw, y tlawd a’r diymgeledd, yr oer, y newynog a’r gorthrymedig, y cleifion a’r rhai sy’n galaru, yr unig a’r rhai nad oes neb yn eu caru, yr henoed a’r plant bach; pawb nad ydynt yn adnabod yr Arglwydd Iesu, neu nad ydynt yn ei garu, neu sydd trwy bechod wedi peri dolur i’w galon gariadlon.

Yn olaf, gadewch i ni gofio gerbron Duw bawb sy’n llawenhau gyda ni, ond sydd ar lan arall, ac mewn golau disgleiriach, y llu aneirif, y rhai oedd â’u gobaith yn y Gair a ddaeth yn gnawd ac yr ydym ni yn un â hwy am byth yn yr Arglwydd Iesu. Offrymwn ein gweddïau a’n moliant yn ostyngedig gerbron gorsedd y nefoedd, yn y geiriau a ddysgodd Crist ei hun i ni:

**Ein Tad...**

***Rhagarweiniad II***

Fy mrodyr a’m chwiorydd, mae gŵyl y Nadolig yn llenwi’r byd â gorfoledd a hyfrydwch, â goleuni a bywyd, wrth i ni lawenhau yng ngenedigaeth Crist ym Methlehem. Wedi dod ynghyd yn ei bresenoldeb, gadewch i ni wrando ar eiriau’r Ysgrythur a thrysori’r pethau hyn yn ein calon gan fyfyrio ar bopeth a wnaeth Duw drosom yng Nghrist. Bydded i neges yr angylion lenwi ein calonnau â llawenydd a bydded i Ysbryd Duw, a gysgododd Mair, gryfhau ein ffydd. Felly bydded i ninnau, sydd wedi teithio yn ein calon a’n meddwl i dref Dafydd, gyhoeddi i’r holl bobl gariad syfrdanol y Tad a rhoi gogoniant i Dduw yn y goruchaf!

Deuwch yn awr, mewn meddwl ac ysbryd, i’r cartref isel-radd ym Methlehem a gwelwch y peth hwn a ddigwyddodd. Gwrandewch ar neges yr angylion, a’u cân yn llawn o newyddion da a thangnefedd i’r holl ddaear. Deuwch a llawenhewch gyda’r bugeiliaid isel-radd gan rannu yn llawenydd Mair wrth i ni syllu ar Grist a anwyd i’r byd hwn i ddwyn iachawdwriaeth i bawb. Wrth i ni lawenhau, na fydded i ni anghofio anghenion ein cymdogion, oherwydd daw Iesu â thangnefedd i’r tlawd a’r gorthrymedig, i’r rhai a anwybyddir ac a danseilir, i’r newynog a’r digartref, ac mae’n gweinidogaethu â gras a chariad. Gweddïwn drostynt ac ymrwymo i weithredu trugaredd a chariad, gan gyflwyno iddynt y newyddion da am enedigaeth Iesu a sicrwydd ei gariad.

Gweddïwn am gymod a thangnefedd ledled y byd, am ryddhad o bechod a phwerau’r tywyllwch. Gan groesawu goleuni Crist, gadewch i ni agor ein calonnau a’n bywydau i’n Tad nefol, ceisio’i ewyllys ym mhob peth, a gweddïo fel y dysgodd Iesu ei hun i ni:

***Ein Tad...***

***Patrwm Darlleniadau I*** (*Y Patrwm o Goleg y Brenin, Caergrawnt*)

Genesis 3.8-14 Y Cwymp

Genesis 22.1-19 Yr addewid i Abraham

(neu 22.15-18)

Eseia 9.2,6,7 Proffwydoliaeth am eni’r Meseia

Eseia 11.1-9 Proffwydoliaeth am deyrnas tangnefedd y Meseia

(*neu Micha 5.2-4 Caiff y Meseia ei eni ym Methlehem*)

Luc 1.26-38 Cyfarchiad Gabriel i Fair

*(neu Eseia 60.1-6,19 Dyfodiad gogoniant yr Arglwydd*)

Mathew 1.18-23 Genedigaeth Immanuel

(*neu Luc 2.1-7 Genedigaeth Iesu*)

Luc 2.8-16 Y bugeiliaid yn mynd at y preseb

Mathew 2.1-11 Y doethion yn cael eu harwain gan seren at Iesu

Ioan 1.1-14 Ymgnawdoliad Gair Duw

***Patrwm Darlleniadau II*** (*Yr Efengyl yn ôl Luc*)

Luc 1.5-25 Y cyfarchiad i Sachareias

Luc 1.26-38 Y cyfarchiad i Fair

Luc 1.39-56 Ymweliad Mair ag Elisabeth

Luc 1.57-80 Genedigaeth Ioan

Luc 2.1-7 Genedigaeth Iesu

Luc 2.8-20 Y bugeiliaid

Luc 2.22-40 Y Cyflwyniad yn y Deml

Titus 2.11-14; 3.3-7 Amlygwyd Gras Duw er iachawdwriaeth pawb

***Patrwm Darlleniadau III*** (*Y Newyddion Da i’r Tlawd*)

Micha 5.2-4 Bethlehem, ohonot ti y daw allan lywodraethwr

Eseia 35 Bydd yr anial a’r sychdir yn llawenhau

Haggai 2.5b-9 Llanwaf y tŷ hwn â gogoniant

(*neu Jeremeia 22.13-16; 23.5,6 Barnodd eich Tad achos y tlawd*)

Eseia 11.1-9 O’r cyff a adewir i Jesse fe ddaw blaguryn

Eseia 52.7-10 Mor weddaidd ar y mynyddoedd

(*neu Eseia 40.1-11 Llais un yn galw, ‘Paratowch yn yr anialwch ffordd yr Arglwydd’*)

Philipiaid 2.5-11 Cymerodd ffurf caethwas

Efengyl

*Yn ystod yr Adfent:*

Luc1.26-38 Y Cyfarchiad

*Adeg y Nadolig:*

Luc 2.1-20 Genedigaeth Iesu

***Y Weddi i gloi a’r Fendith***

*Gellir defnyddio’r canlynol neu ryw weddi briodol arall:*

O Dduw ein Tad,

yr ydym wedi gwrando’n astud

ar ddyhead eiddgar dy bobl

a chyflawniad eu gobeithion yng ngenedigaeth Iesu.

Wrth i ni lawenhau yn yr iachawdwriaeth a gyhoeddir gan ei enedigaeth

bydded i ddirgelwch y Gair a ddaeth yn gnawd

oleuo’n meddyliau a’n dyrchafu fry i’r nefoedd,

lle mae ef yn fyw ac yn teyrnasu gyda thi a’r Ysbryd Glân,

yn un Duw yn oes oesoedd. **Amen**.

*Gellir yma ddefnyddio’r fendith a’r gollwng o’r llyfr Gweddi Ddyddiol, tud. 85 neu o’r Drefn ar gyfer y Cymun Bendigaid.*

Gwasanaeth y Cristingl

*Cynigir y canlynol fel amlinelliad ar gyfer Gwasanaeth y Cristingl i gyd-fynd ag, ac i ychwanegu at, ddeunydd arall sy’n hawdd cael gafael arno. Mae’r iaith a ddefnyddir mor syml â phosibl er mwyn bod yn addas ar gyfer y nifer fawr o blant sydd gan amlaf yn bresennol mewn gwasanaeth o’r fath, sef y rhai y mae’r gwasanaeth hwn wedi ei anelu atynt yn bennaf. Dylid dewis carolau ac emynau priodol.*

***Y Dod Ynghyd***

*Gellir canu emyn neu garol*

***Cyfarchiad***

Yn enw’r Tad a’r Mab a’r Ysbryd Glân. **Amen**.

Tangnefedd a goleuni Iesu ein Brenin a fo gyda chwi oll.

**A hefyd gyda thi.**

*Gellir defnyddio’r Datganiad canlynol:*

Mae bugeiliaid yn clywed neges yr angel:

**Mae gogoniant yr Arglwydd yn disgleirio!**

Heddiw yn nhref Dafydd ganwyd Gwaredwr:

**Mae gogoniant yr Arglwydd yn disgleirio!**

Un bach wedi ei rwymo mewn dillad baban yw’r arwydd a roddwyd iddynt:

**Mae gogoniant yr Arglwydd yn disgleirio!**

Maent yn mynd ar frys i’r lle y mae Iesu Grist yn gorwedd:

**Mae gogoniant yr Arglwydd yn disgleirio!**

Mae pawb yn synnu wrth glywed neges y bugeiliaid:

**Mae gogoniant yr Arglwydd yn disgleirio!**

Mae Mair yn trysori’r holl bethau hyn ac yn myfyrio arnynt yn ei chalon:

**Mae gogoniant yr Arglwydd yn disgleirio!**

Gadewch inni weld y peth hwn a ddigwyddodd, y peth yr hysbysodd yr Arglwydd ni amdano:

**Mae gogoniant yr Arglwydd yn disgleirio!**

Oherwydd ganwyd Iesu Grist ein Gwaredwr yn nhref Dafydd:

**Mae gogoniant yr Arglwydd yn disgleirio!**

***Geiriau o Gyflwyniad***

Ffrindiau annwyl, mae genedigaeth Iesu ym Methlehem yn dod â golau a hapusrwydd i’n bywydau ac yn addo tangnefedd i’r holl fyd. Wrth i ni ddathlu’r gwasanaeth Cristingl hwn gweddïwn y bydd cariad Duw a ddaeth i’r byd yn llenwi bywydau pawb ac y bydd ei ogoniant yn disgleirio o gwmpas.

***Rhagarweiniad i Weddïau o Edifeirwch (Gweddïau i ddweud ‘Mae’n ddrwg gen i’)***

Dymunwn ddilyn Iesu â’n holl galon ond weithiau rydym ni’n gwneud rhywbeth sy’n ei dristáu. Felly, gadewch i ni ddweud ei bod hi’n ddrwg gennym am hynny a gofyn iddo ein gwneud yn gryf a ffyddlon.

***Gweddïau o Edifeirwch (Gweddïau i ddweud ‘Mae’n ddrwg gen i’)***

*Naill ai*:

Arglwydd Iesu, cefaist dy eni mewn tlodi

Rho i ni gyfoeth dy gariad.

Arglwydd, trugarha. **Arglwydd, trugarha.**

Arglwydd Iesu, cefaist dy gyfarch gan fugeiliaid llwm.

Cod ni fel y byddwn yn dda ac yn sanctaidd.

Crist, trugarha. **Crist, trugarha.**

Arglwydd Iesu, cefaist dy roi i orwedd mewn preseb.

Helpa ni i’th weld di yn ein bywydau bob dydd.

Arglwydd, trugarha. **Arglwydd, trugarha.**

*Neu*:

**Dduw ein Tad,**

**rwyt ti bob amser yn caru ac yn maddau.**

**Mae’n ddrwg gennym am bopeth a wnaethom**

**sydd wedi tristáu Iesu.**

**Gweddïwn y bydd i’w oleuni ddisgleirio yn ein bywydau**

**a’n helpu ni i garu eraill**

**fel y mae ef yn ein caru ni. Amen.**

***Gweddi sy’n datgan maddeuant***

Bydded i gariad Iesu, sy’n goleuo’r holl fyd,

gael ei blannu yn eich/ein calonnau,

eich cryfhau chwi / ein cryfhau ni i wneud pethau da

a rhannu ei dangnefedd ag eraill,

oherwydd y mae ef yn Arglwydd yn oes oesoedd. **Amen**.

***Gweddi***

Arglwydd Dduw,

mae dy air yn llusern i’n traed

yn goleuo’n llwybr ar hyd ein bywyd.

Helpa ni i wrando ar dy eiriau

fel y gall goleuni genedigaeth Iesu

ddisgleirio yn ein bywydau

a dod â thangnefedd i’r holl fyd.

Gofynnwn hyn drwy yr un Iesu Grist ein Harglwydd. **Amen**.

***Darlleniadau***

*Dylid dewis darlleniadau priodol o’r Beibl a fydd yn dweud y stori am enedigaeth Iesu.*

***Homili***

***Rhannu a Goleuo’r Cristinglau***

*Gellir canu carol neu emyn neu gân briodol arall wrth oleuo’r Cristinglau.*

*Gellir goleuo’r Cristinglau wedi iddynt gael eu rhoi i’r plant, pan fyddant wedi dychwelyd i’w lle, yn dibynnu ar amgylchiadau lleol a’r hyn sy’n ddiogel a phriodol.*

***Gweddi’r Cristingl***

O Dduw ein Tad,

golau’r gannwyll sydd yn ein dwylo

yw golau Iesu yr Arglwydd:

trwy ddod i’r byd

mae’n goleuo’n bywydau,

yn cynhesu ein calonnau

ac yn dod â hapusrwydd i fywydau’r holl bobl.

Trwy ein cyfeillgarwch ag ef

bydded i eraill ddod i wybod am ei gariad cyson.

Gofynnwn hyn drwy yr un Iesu Grist ein Harglwydd. **Amen**.

***Gweddïau***

*Rhoddir dwy set o weddïau yma: gweddïau o ddiolchgarwch ac ymbiliau. Gellir eu cyfuno neu gellir defnyddio gweddïau priodol eraill.*

***Gweddïau o Ddiolch ('Gweddïau i ddweud ‘Diolch’')***

Annwyl ffrindiau, mae Duw mor gryf ac yn llawn cariad. Mae ef wedi rhoi cymaint o bethau i ni fel bod ein calonnau yn orlawn o hapusrwydd. Gadewch i ni ddweud diolch wrth Dduw a garodd y byd gymaint nes iddo roi i ni ei Fab Iesu.

Diolchwn i ti, O Dduw, am y byd a greaist ac am ryfeddodau’r bydysawd. Dywedwn gyda’n gilydd:

**Diolch i ti, O Dduw ein Tad.**

Diolchwn i ti, O Dduw, am yr holl bobl ar hyd yr oesoedd a fu’n dy ddilyn di gan ddangos i ni sut mae gwneud dy waith. Dywedwn gyda’n gilydd...

Diolchwn i ti, O Dduw, am roi Iesu i’n byd i ddangos i ni sut i fyw a charu. Dywedwn gyda’n gilydd...

Diolchwn i ti, O Dduw, am y cyfle i rannu dy gariad â’r rhai sydd mewn angen. Dywedwn gyda’n gilydd...

Diolchwn i ti, O Dduw, am bopeth hyfryd sydd wedi cael eu rhoi i ni yn ystod ein bywydau. Dywedwn gyda’n gilydd...

Diolchwn i ti, O Dduw, am yr holl bethau rhyfeddol y mae’r Nadolig yn eu cynnig. Dywedwn gyda’n gilydd...

Diolchwn i ti, O Dduw, am ein teuluoedd a’n ffrindiau a phawb sy’n ein caru ac yn gofalu amdanom. Dywedwn gyda’n gilydd...

O Dduw ein Tad

ti a greodd yr holl fyd

a rhoi Iesu y Goleuni i ni.

Diolchwn i ti am bob peth a roddaist i ni.

Helpa ni i rannu dy holl roddion ag eraill.

Gofynnwn hyn drwy Iesu Grist ein Harglwydd. **Amen**.

***Ymbiliau (‘Gweddïau dros eraill')***

Annwyl ffrindiau, daeth yr Arglwydd Iesu i’r byd i wasgaru’r tywyllwch a rhoi goleuni cariad Duw ym mywydau’r holl bobl. Gweddïwn dros bawb sy’n byw mewn tywyllwch, y bydd Crist yn oleuni iddynt.

Gweddïwn dros bawb sy’n byw yn nhywyllwch rhyfel...

Arglwydd Iesu, Goleuni’r byd:

**llanw’r byd â’th gariad.**

Gweddïwn dros bawb sy’n byw yn nhywyllwch poen...

Gweddïwn dros bawb sy’n byw yn nhywyllwch newyn...

Gweddïwn dros bawb sy’n byw yn nhywyllwch unigrwydd...

Gweddïwn dros bawb sy’n byw yn nhywyllwch tlodi...

Gweddïwn dros bawb sy’n byw yn nhywyllwch amheuaeth...

*Gellir ychwanegu anghenion eraill tebyg fel y mae’n briodol.*

Arglwydd Iesu Grist,

mae dy enedigaeth ym Methlehem yn dod â thangnefedd a goleuni i’r holl fyd.

Gwasgar y tywyllwch sy’n bygwth cymaint o bobl,

fel y gall dy oleuni ddisgleirio yn eu bywydau

a’th dangnefedd fyw yn eu calonnau,

oherwydd ti yw’r Arglwydd yn oes oesoedd. **Amen**.

***Gweddi’r Arglwydd***

Gyda’n brodyr a’n chwiorydd Cristnogol ledled y byd, gweddïwn ar y Tad yn y geiriau a roddodd Iesu i ni:

**Ein Tad...**

***Y Fendith***

Yr Arglwydd fyddo gyda chwi.

**A hefyd gyda thi.**

Carodd Duw y byd gymaint nes iddo roi ei unig-anedig Fab i ni.

Bydded I lawenydd a hapusrwydd Iesu, ei dangnefedd a’i oleuni,

lenwi ein calonnau a’n bywydau,

a bendith...

Gan lawenychu yn Iesu, goleuni’r byd,

ewch mewn tangnefedd i garu a gwasanaethu’r Arglwydd.

Yn enw Crist. **Amen**.

Gweddïau ac Adnoddau ar gyfer y Flwyddyn Newydd

*Dethlir Nos Galan drwy’r byd â llawer o frwdfrydedd a llawenydd ond i ni, wrth gwrs, mae heddiw ac yfory yn ddyddiau yn Nhymor y Nadolig. Mae 1 Ionawr yn dathlu Enwi Iesu ac mae’r gweddïau a ddarperir yma yn clymu ynghyd y delweddau a gysylltir â throad y flwyddyn a Gŵyl y Nadolig yr ydym yn ei dathlu. Efallai y bydd llawer o eglwysi yn dymuno cynnal gwasanaeth gwylnos neu gyfuno gweddi â dathliad plwyfol a gellir defnyddio’r gweddïau hyn a’u haddasu i’r diben hwnnw. Gellir canu emynau a charolau priodol. Gall y gweddïau hyn hefyd gael eu defnyddio gan deuluoedd sy’n dymuno ymgynnull i weddïo ar Nos Galan.*

***Brawddegau byr o’r Ysgrythur***

*Gellir defnyddio un o’r canlynol:*

Yr wyt yn coroni’r flwyddyn â’th ddaioni. (*Salm 65.11*)

“Y mae’r Arglwydd yn deall fy ffordd;

wedi iddo fy mhrofi, dof allan fel aur. (*Job 23.10*)

Ceisiwch yn gyntaf deyrnas Dduw a’i gyfiawnder ef,

a rhoir y pethau hyn i gyd yn ychwaneg i chwi. *(Mathew 6.3*)

Peidiwch felly â phryderu am yfory,

oherwydd bydd gan yfory ei bryder ei hun.

Digon i’r diwrnod ei drafferth ei hun. (*Mathew 6.34*)

Myfi yw Alffa ac Omega,

y cyntaf a’r olaf, y dechrau a’r diwedd. (*Datguddiad 22.13*)

Y mae Ysbryd yr Arglwydd arnaf,

oherwydd iddo f’eneinio i bregethu newyddion da i dlodion.

Y mae wedi f’anfon i gyhoeddi rhyddhad i garcharorion

ac adferiad golwg i ddeillion,

i beri i’r gorthrymedig gerdded yn rhydd,

i gyhoeddi blwyddyn ffafr yr Arglwydd. (*Luc 4.18,19*)

***Cyfarchiad***

Yn enw’r Tad a’r Mab a’r Ysbryd Glân. **Amen**.

Oddi wrth Iesu Grist, yr Alffa a’r Omega, y dechrau a’r diwedd:

Gras, goleuni a thangnefedd fyddo gyda chwi.

**A hefyd gyda thi.**

***Rhagarweiniad***

Fy mrodyr a’m chwiorydd, wrth inni ddod ynghyd ar wawrdydd blwyddyn newydd yr ydym yn un â’r holl hil ddynol wrth edrych ymlaen, gan obeithio a breuddwydio o’r newydd, a chan goleddu uchelgais a bwriadau i wella ein bywydau a thrawsnewid ein ffordd o fyw. Fel Cristnogion, gadewch i ni ymgysegru o’r newydd i ddilyn yr Arglwydd, i geisio tangnefedd ac undod ymhlith pobl, i gyhoeddi newyddion da Iesu Grist, ac i fod yn awyddus am y doniau uwch o ffydd, gobaith a chariad.

*Distawrwydd.*

***Gweddi***

Gweddïwn.

*Naill ai*:

Gogoneddus wyt ti, Arglwydd, Duw amser a gofod,

creawdwr y byd,

cynhaliwr pob peth sy’n bod.

Datguddiaist dy hun drwy amserau a thymhorau,

drwy rythm bywyd

a threiglad y blynyddoedd,

i bobl o bob cenhedlaeth, yr ifanc a’r hen.

Bendithia ni wrth i ni ymgynnull i weddïo,

a chadw ni drwy’r flwyddyn sydd i ddod

fel y gallom ymgysegru o’r newydd i ddilyn dy Fab, a anwyd o Fair,

ac anrhydeddu ei enw drwy dystiolaeth ein bywydau,

oherwydd y mae ef yn fyw ac yn teyrnasu gyda thi a’r Ysbryd Glân,

yn un Duw, yn oes oesoedd. **Amen**.

Hollalluog Dduw,

creawdwr pob blwyddyn newydd a chynhaliwr ei holl ddyddiau,

yr wyt yn arwain pob peth i’w llawnder terfynol ynot ti.

Pan ddaeth cyflawniad yr amser, anfonaist dy Fab, wedi ei eni o wraig, er mwyn i ni gael braint mabwysiad a bod yn blant i ti.

Llenwaist ein calonnau ag Ysbryd dy Fab fel y gallwn lefain, "Abba! Dad!"

Bendithia ni a chadwa ni yn y flwyddyn sydd i ddod.

Bydded i’r Arglwydd lewyrchu ei wyneb arnom a bod yn drugarog wrthym

fel y bo i’th dangnefedd grasol breswylio yn ein calonnau a’n bywydau.

Gofynnwn hyn drwy ein Harglwydd Iesu Grist, dy Fab,

sydd yn fyw ac yn teyrnasu gyda thi a’r Ysbryd Glân,

yn un Duw yn oes oesoedd. **Amen**.

*Neu*:

O godiad haul hyd ei fachlud

yr wyt yn casglu pobl atat ti dy hun, O Dduw.

O wawrddydd blwyddyn newydd

tan dywyllwch ei therfyn

bydd dy law gadarn yn arwain ac yn cynnal,

oherwydd ti yw Creawdwr pob peth sydd yn bod,

ac mae dy Ysbryd yn anadlu bywyd i bopeth sy’n rhoi gogoniant i ti.

Bendithia ni wrth i ni ymgynnull yn enw dy Fab,

fel y bydd y flwyddyn newydd hon sy’n llawn o obaith

yn cyflawni dy addewidion ac yn dwyn ffrwyth dy deyrnas

a wawriodd yng ngostyngeiddrwydd genedigaeth Iesu Grist,

oherwydd ef yw Immanuel, Duw gyda ni,

ac y mae yn fyw ac yn teyrnasu gyda thi a’r Ysbryd Glân,

yn un Duw, yn awr ac am byth. **Amen**.

***Gweddïau am Faddeuant***

Daethom ynghyd i lawenhau yn Iesu, yn enw’r hwn y bydd pob glin yn plygu, ac edrychwn ymlaen â gobaith a hyder at y flwyddyn newydd.

Cyn i ni frysio ymlaen gadewch i ni oedi ac ystyried y flwyddyn a aeth heibio, gan gydnabod y troeon y bu i ni grwydro o ffyrdd yr Arglwydd, a gadewch i ni fod yn benderfynol i ddilyn ffordd Iesu yn fwy selog. Bydded iddo lenwi ein calonnau â’i faddeuant a’n nerthu i symud ymlaen â gobaith newydd ac â chalon bur.

*Naill ai:*

*Gellir defnyddio’r Brawddegau o Edifeiriwch ar gyfer y Nadolig*

*Neu*

Arglwydd Iesu, rhoddi ddŵr o ffynnon y bywyd yn rhad i bawb sy’n sychedig.

Arglwydd, trugarha. **Arglwydd, trugarha.**

Arglwydd Iesu, ti yw’r Alffa a’r Omega, y dechrau a’r diwedd.

Crist, trugarha. **Crist, trugarha.**

Arglwydd Iesu, yr wyt ti yn gwneud pob peth yn newydd.

Arglwydd, trugarha. **Arglwydd, trugarha.**

*Neu:*

Arglwydd Iesu, fe’th anwyd o wraig, dan y Gyfraith, i brynu rhyddid i ni a’n gwneud yn blant Duw Arglwydd, trugarha. **Arglwydd, trugarha.**

Arglwydd Iesu, plentyn annwyl Mair, daethost i breswylio yn ein plith

a chyflwyno bendithion tangnefedd i ni.

Crist, trugarha. **Crist, trugarha.**

Arglwydd Iesu, gogoniant a moliant y bugeiliaid,

yr wyt yn cyflawni addewidion Duw ac yn dwyn iachawdwriaeth i ni.

Arglwydd, trugarha. **Arglwydd, trugarha.**

***Darlleniadau***

*Gellir defnyddio darlleniadau’r Nadolig neu’r rhai priod ar gyfer Enwi’r Iesu neu unrhyw un o’r canlynol neu ddarlleniadau priodol eraill:*

Salm 65

Genesis 1 – 2:4

Philipiaid 2:1 -11

Hebreaid 1:1-6

Datguddiad 21:1-7 neu 22:14

***Ymbiliau***

*Gwahoddiad i Weddi*

Ar droad y flwyddyn, clodforwn Dduw amser a gofod, gan weddïo am arweiniad a diogelwch, a dycnwch i ddilyn ei ffyrdd yn agosach.

*Deisyfiadau*

Gweddïwn dros y rhai sy’n dioddef gofid ac atgofion poenus oherwydd digwyddiadau’r flwyddyn a aeth heibio: bydded i’r misoedd sydd i ddod ddwyn bendithion a thangnefedd.

**A**. Arglwydd y blynyddoedd

**arwain ni a chadw ni yn dy gariad.**

Gweddïwn dros bawb sy’n ofni’r dyfodol: bydded iddynt gofleidio’r heriau sydd o’u blaen a darganfod goleuni Crist hyd yn oed yn yr amgylchiadau tywyllaf. **A**.

Gweddïwn dros gymuned ein plwyf: bydded i ni drwy gydol y flwyddyn dyfu mewn cariad at ein gilydd. A.

Gweddïwn dros y rhai sy’n ynysig neu’n unig: bydded iddynt wybod am gysur a diddanwch pobl sanctaidd Duw. **A**.

Gweddïwn dros yr eglwys ledled y byd: bydded i’r holl Gristnogion gyhoeddi gweithredoedd nerthol Duw drwy fyw mewn cyfiawnder, cariad a thangnefedd. A.

Gweddïwn dros arweinwyr a chenhedloedd y byd: bydded iddynt geisio tangnefedd a chymod a chalonogi’r gwangalon. **A**.

Gweddïwn dros y rhai sy’n galaru: bydded iddynt gael eu cysuro gan yr Ysbryd Glân. **A.**

Os na weinyddir y Cymun Bendigaid *mae’r Ymbiliau yn parhau â’r geiriau isod:*

Gan godi ein calonnau a’n lleisiau mewn gweddi i Dduw ein Tad, gadewch i ni geisio’i ewyllys ym mhob peth: **Ein Tad...**

***Y Tangnefedd***

Arglwydd Iesu Grist,

rhoddaist dy dangnefedd grasol i’th apostolion

wrth iddynt ddod ynghyd yn dy bresenoldeb, wedi i ti atgyfodi oddi wrth y meirw.

Nac edrych ar y rhaniadau rhyngom, a fu o’n dewis ni

ond ystyria ein ffydd a’n dyhead am dangnefedd,

fel y gallwn adnabod tangnefedd ac undod dy deyrnas,

lle’r wyt yn byw yn oes oesoedd. **Amen**.

Tangnefedd yr Arglwydd fyddo gyda chwi

**A hefyd gyda thi.**

Gadewch i ni rannu â’n gilydd arwydd o dangnefedd.

*Pawb yn cyfnewid arwydd o dangnefedd.*

*Am hanner nos gellir canu clychau’r eglwys.*

***Y Fendith a’r Gollwng***

Yr Arglwydd fyddo gyda chwi.

**A hefyd gyda thi.**

Bydded i’r Arglwydd eich amddiffyn a’ch llenwi â gras ei Ysbryd Glân, fel y byddoch yn ymgysegru i ddilyn ei Fab mewn ffydd a gobaith a chariad, a bendith....

Bydd yr Arglwydd yn gwylio eich mynd a’ch dod.

Ewch mewn tangnefedd i garu a gwasanaethu’r Arglwydd.

**Yn enw Crist. Amen.**